**ELŐTERJESZTÉS**

**Körmend Város Önkormányzata Képviselő-testülete 2017. december 19-i ülésére**

**Tárgy:** Nyugat-dunántúli Regionális Hulladékgazdálkodási Társulás működése és újabb fejlesztési szándéka kapcsán döntéshozatal

Tisztelt Képviselő-testület!

A Nyugat-dunántúli Regionális Hulladékgazdálkodási Társulás 2017. novemberi ülésén több olyan téma is előterjesztésre került, amelyben a Képviselő-testületnek kell döntenie.

I.

A Társulás az I. pontban írtak szerint pályázatot kíván benyújtani – az Nemzeti Fejlesztési Programirodával konzorciumi együttműködésben – a KEHOP-3.2.1-15-2017-00018. azonosító számú Komplex hulladékgazdálkodási rendszer fejlesztése a Nyugat-dunántúli Regionális Hulladékgazdálkodási Önkormányzati Társulás területén megnevezésű projekt megvalósítása érdekében.

A Társulás e projektre vonatkozóan határozathozatalra kéri fel a tagönkormányzatokat.

A projekt célja: a szelektív hulladékbegyűjtő kapacitás növelése, a begyűjtött hulladék előkezelése, a lerakási kapacitások hatékonyabb kihasználása.

A legfontosabb projektelem az új vegyes hulladék előkezelő rendszer kiépítése lenne, de a projektben járművek is beszerzésre kerülnének.

A projekttel kapcsolatosan azért vannak aggályaink: a legnagyobb aggályunk az, hogy a projekt nem tér ki arra, hogy Szombathelyen kívül más településeknek milyen fejlesztési igényeik vannak hulladékkezelés terén. A kidolgozott projekt minden vasi hulladékot Szombathelyre akar irányítani, ott történne meg az előkezelés, majd a maradék hulladék vagy maradna Szombathelyen –amíg a telep kapacitása ezt bírja, ez viszont nem mérhető hosszú években, mert a szombathelyi telep kapacitása nagyon kicsi – vagy –pontosan ezen ismert okból már azzal számol a projektterv, hogy a Vasban fel nem dolgozható hulladék Csérre kerülne (Győr-Moson –Sopron megye). Véleményünk szerint azonban a vasi hulladékot Vasban kellene feldolgozni mindaddig, amíg erre van lehetőség, márpedig a Müllex Kft. harasztifalui lerakója hosszú időkre, 2030-ig rendelkezik kapacitással e feladatok megoldására is.

A harasztifalui lerakó a Nyugat-dunántúli régió földrajzi középpontjában helyezkedik el, logisztikailag jól megközelíthető, így a szállítási költségek tekintetében optimálisabb helyen van, mint a Győr-Moson –Sopron megyei Csér.

A telephely alkalmas a jelenleg is működő előválogatás továbbfejlesztésével a beérkező hulladékok hasznosítás előtti előkezelésére, és az itt keletkezett maradék hulladék hosszú távú ártalmatlanítására. A telephelyen jelenleg is folyik biogázból előállított kapcsolt hő és elektromos áram termelés, a villamos energia hálózatra való rácsatlakozás megoldott.

Összességében a telephely kiváló adottságokkal rendelkezik egy regionális hulladék előkezelő kialakítására.

A Társulás azonban nem vizsgálta meg a Vas megyén belüli projektfejlesztés lehetőségeit és előnyeit. A Társulás a projekt kidolgozása előtt nem mérte fel azt, hogy az egyes Önkormányzatok térségében milyen fejlesztésre van igény, és az hogy szolgálja Vas megye érdekeit.

Mindezért viszont véleményünk szerint küzdeni kell, mivel a mostani projekttel hosszú távra határozzuk meg a vasi hulladék ártalmatlanítási módját. Ennek a költségeit természetesen a vasi Önkormányzatok fogják átadni a Társulásnak, s egyáltalán nem mindegy, hogy milyen költségekről fogunk hosszú távon beszélni, a hulladék közúti szállításának a költsége azonban mindenképpen jelentős tétel lesz.

A Társulás munkaszervezete által készített határozati javaslat kitér az új projekt eredményének üzemeltetésére, annak fenntartására is. Annyi látható, hogy már a projekthez is szükséges önerő a vasi Önkormányzatok részéről, és akkor erre rakódik még rá a projekt eredményének fenntartási költsége.

Ezért e tárgykörben azt javasoljuk a Testületnek, hogy a Képviselő-testület kezdeményezze azt, hogy a Társulás mérje fel az egyes Önkormányzatok fejlesztési igényeit, szükségleteit, és az igények begyűjtése után döntsön a projekt beadásáról.

A Társulás munkaszervezete előterjesztést készített arról, hogy a fenti projekt érdekében az Önkormányzatok ruházzák át a hulladékszolgáltatás terén a feladataikat a Társulásra. Ez azt jelentené, hogy átruházás esetén minden, hulladékkal kapcsolatos kérdésben az Önkormányzatok helyett a Társulás döntene. Mindezt jelen helyzetben nem javasoljuk, mert maga a projekt is átdolgozást igényel.

II.

A Társulási Tanács ülésére beterjesztésre került az, hogy a Társulás felé 2018. január hó 01. napjától a beruházási önrész fizetési kötelezettsége megszűnne, a működési hozzájárulás összege azonban 100 Ft/lakos/település összegről 200,- Ft/fő/évre változna. A működési hozzájárulás összegét az I. pontban ismertetett projekt miatt kívánják megemelni, ugyanakkor az a projekt még benyújtásra sem került, és ahogy az I. pontban írtuk, véleményünk szerint átdolgozásra is szorul, mert nem mérte fel előzetesen azt, hogy az egyes Önkormányzatoknak, kistérségeknek milyen fejlesztési igényük és szükségletük van, és hogy milyen lépéseket kell tenni azért, hogy a vasi hulladék Vasban kerüljön feldolgozásra.

A Társulásnak jelentős – több mint 500 m Ft. összegű - tartaléka van lekötve, ami a települések korábbi befizetéseiből, hozzájárulásaiból tevődött össze.

Itt olyan javaslattal kívánunk élni, hogy egyenlőre ne támogassa a Képviselő-testület a működési hozzájárulás összegének megemelését.

Javasoljuk továbbá azt is, hogy a Testület hagyja jóvá a 2017-es beruházási hozzájárulás kivetésétől való eltekintést is, mivel azon projektcél, amire a beruházási hozzájárulást az Önkormányzatok sok év alatt befizették, már megvalósult, amire tekintettel képződött a jelentős, több mint 500 m Ft-ot kitevő lekötött tartalék.

Kérem a Testületet, hogy a határozati javaslatokról dönteni szíveskedjék.

**HATÁROZATI JAVASLAT I.**

Körmend Város Önkormányzatának Képviselő-testülete a KEHOP-3.2.1-15-2017-00018. azonosító számú Komplex hulladékgazdálkodási rendszer fejlesztése a Nyugat-dunántúli Regionális Hulladékgazdálkodási Önkormányzati Társulás területén megnevezésű projekt műszaki tartamára vonatkozó célkitűzéseket megismerte.

A Képviselő-testület kezdeményezi azt, hogy a Társulás nyilatkoztassa meg az Önkormányzatokat arról, hogy az Önkormányzatoknak és azok térségének (kistérségeknek) milyen fejlesztésre van igényük, és azok hogy szolgálják Vas megye érdekeit. A Képviselő-testület azzal ért egyet, hogy a vasi hulladék Vas megyében kerüljön komplex módon feldolgozásra és ártalmatlanításra, és erre lenne is lehetőség az alábbiakra tekintettel:

A harasztifalui hulladéklerakó hosszú időkre, 2030-ig rendelkezik kapacitással a hulladék befogadására és ártalmatlanítására.

A harasztifalui lerakó a Nyugat-dunántúli régió földrajzi középpontjában helyezkedik el, logisztikailag jól megközelíthető. A telephely alkalmas a jelenleg is működő előválogatás továbbfejlesztésével a beérkező hulladékok hasznosítás előtti előkezelésére, és az itt keletkezett maradék hulladék hosszú távú ártalmatlanítására. A telephelyen jelenleg is folyik biogázból előállított kapcsolt hő és elektromos áram termelés, a villamos energia hálózatra való rácsatlakozás megoldott. Összességében a telephely kiváló adottságokkal rendelkezik egy regionális hulladék előkezelő kialakítására.

A Képviselő-testület ezért kezdeményezi a Társulás előtt azt, hogy a Társulás emelje be a projektbe a harasztifalui hulladéklerakó fejlesztését annak érdekében, hogy a hulladéklerakó még komplexebb módon tudjon megfelelni a hulladékkezelési és ártalmatlanítási feladatoknak.

A Képviselő-testület kezdeményezi továbbá azt, hogy a beadandó projekt során olyan projektcél kerüljön kidolgozásra, ami a vasi hulladék feldolgozását és ártalmatlanítását Vasban, a megye területét át nem lépve valósítja meg, Szombathelyen és a harasztifalui lerakóban, és kezdeményezi a Testület azt, hogy az ehhez szükséges fejlesztések kerüljenek beépítésre a pályázatba.

A Képviselő-testület ezt követően tud csak dönteni a Társulás által benyújtandó pályázatról.

**HATÁROZATI JAVASLAT II.**

Körmend Város Önkormányzata Képviselő-testülete egyenlőre nem támogatja azt, hogy a hulladékkal kapcsolatos közszolgáltatási feladatok átruházásra kerüljenek a Nyugat-dunántúli Regionális Hulladékgazdálkodási Önkormányzati Társulásra.

**HATÁROZATI JAVASLAT III.**

Körmend Város Önkormányzata Képviselő-testülete nem támogatja azt, hogy a Nyugat-dunántúli Regionális Önkormányzati Hulladékgazdálkodási Társulás Társulási Tanácsa az Önkormányzatok által fizetendő működési hozzájárulás összegét 100 Ft/lakos/Önkormányzat/év összegről 200,- Ft/lakos/Önkormányzat/év összegre módosítsa 2018. január 1-től kezdődően.

A Képviselő-testület felkéri a Társulást, hogy a jelentős összegű lekötött tartalék mellett tárja az Önkormányzatok elé a működési hozzájárulás megduplázásának szándéka mögött álló indokokat és azok alátámasztásait, hogy a Képviselő-testület dönteni tudjon a kérdésben.

A Képviselő-testület jóváhagyja azt, hogy a Társulási Tanács tekintsen el a 2017-es beruházási hozzájárulás kivetésétől, mivel azon projektcél, amire a beruházási hozzájárulást az Önkormányzatok sok év alatt befizették, már megvalósult, amire tekintettel képződött a jelentős, több mint 500 m Ft-ot kitevő lekötött tartalék.

Körmend, 2017. 12.05.

**Bebes István**

**polgármester**